Γέλενα Τομάσεβιτς

Η Γέλενα Τομάσεβιτς (σερβικά: Jelena Tomašević, κυριλλικά: Јелена Томашевић, 1 Νοεμβρίου 1983) είναι Σέρβα τραγουδίστρια. 

Εκπροσώπησε τη Σερβία στον Διαγωνισμό Τραγουδιού Eurovision του 2008 στο Βελιγράδι, με το τραγούδι "Oro", τερματίζοντας στην 6η θέση στον τελικό.

 Προσωπική ζωή 
Γεννήθηκε την 1η Νοεμβρίου 1983 στη Νεγκοτίν, αλλά κατάγεται από την πόλη Κραγκούγιεβατς. Από το 2011 είναι παντρεμένη με τον Σέρβο ηθοποιό Ιβάν Μπόσιλτσιτς (Ivan Bosiljčić), με τον οποίο έχουν αποκτήσει μια κόρη, τη Νίνα.

 Μουσική καριέρα 
Έκανε τα πρώτα της βήματα στη μουσική από την παιδική της ηλικία συμμετέχοντας σε διάφορα παιδικά φεστιβάλ της πρώην Γιουγκοσλαβίας με δεκάδες διακρίσεις και νίκες. Υπήρξε μέλος του συλλόγου "Abrašević" και ασχολήθηκε έντονα με την παραδοσιακή μουσική, η οποία εξακολουθεί να έχει σημαντική θέση στο ρεπερτόριο της. 

Σε ηλικία δεκαοκτώ ετών, κέρδισε τον τηλεοπτικό μουσικό διαγωνισμό "3K dur" και ξεκίνησε η επαγγελματική συνεργασία της με μεγάλο αριθμό διακεκριμένων μουσικών καλλιτεχνών (Kornelije Kovač, Vlado Georgiev, Zdravko Čolić). Στα χρόνια που ακολούθησαν επροσώπησε με επιτυχία τη Σερβία σε πολλά διεθνή φεστιβάλ στην Τσεχική Δημοκρατία, τη Βουλγαρία, τη Ρωσία, τη Λευκορωσία, κτλ.

Το 2005 κατακτά την πρώτη θέση στο φεστιβάλ Beovizija (Εθνικός τελικός για την επιλογή τραγουδιού για την Eurovision) με το τραγούδι "Jutro", σε μουσική του δημοφιλούς τραγουδιστή Ζέλικο Γιοκσίμοβιτς (Željko Joksimović). Εντούτοις, λόγω πολιτικών διαφορών δεν εκπροσωπεί την τότε Σερβία και Μαυροβούνιο στον διαγωνισμό.

Τρία χρόνια αργότερα, το 2008, εκπροσωπεί τελικά τη Σερβία στη Eurovision με το τραγούδι "Oro" σε μουσική και πάλι του Ζέλικο Γιοκσίμοβιτς και κατακτά την 6η θέση στον τελικό. Το τραγούδι "Oro" ηχογραφήθηκε επίσης στα ελληνικά, πορτογαλικά και ισπανικά.

Έχει κυκλοφορήσει τρεις μουσικούς δίσκους: Panta rei (2008), Ime moje (2015), Iskrena (2024), οι οποίοι έχουν σημειώσει μεγάλη επιτυχία τόσο στη Σερβία όσο και σε ολόκληρο τον χώρο των Βαλκανίων. 

Από το 2014 και για σειρά ετών υπήρξε μόνιμο μέλος της κριτικής επιτροπής του παιδικού μουσικού προγράμματος - διαγωνισμού "Pinkove Zvezdice". Έχει στο ενεργητικό της αρκετά αγαπημένα παιδικά τραγούδια κι επιπλέον έχει χαρίσει τη φωνή της σε χαρακτήρες ταινιών κινούμενων σχεδίων (Ο Μικρός Πρίγκιπας 2015, κτλ). Συμμετείχε στην ταινία "Ivkova Slava" και στο μιούζικαλ "Λευκοί Γερανοί" με παραστάσεις στη Σερβία και τη Λευκορωσία, λαμβάνοντας ιδιαίτερα θετικά σχόλια. 

Το 2022 υπήρξε καλεσμένη στη συναυλία του παγκοσμίου φήμης τενόρου Αντρέα Μποτσέλι στο Βελιγράδι, στο πλαίσιο του φεστιβάλ "Belgrade River Fest". Η μουσική τους συνάντηση επαναλήφθηκε το φθινόπωρου του ιδίου έτους στο Άμπου Ντάμπι.

 Παρουσία στην Ελλάδα 
Το 2008 στα πλαίσια του promo της για τη συμμετοχή της στη Eurovision ηχογράφησε το τραγούδι της "Oro" στα ελληνικά. Στιχουργός της ελληνικής εκδοχής είναι η Κατερίνα Νιτσοπούλου, τραγουδίστρια του συγκροτήματος Άνεμος κι ο τίτλος του τραγουδιού "Έλα αγάπη".

Το 2026 υπήρξε μέλος της διεθνής κριτικής επιτροπής του Sing for Greece στην Αθήνα για την επιλογή του ελληνικού τραγουδιού στο διαγωνισμό της Eurovision.

 Παραπομπές 

 Εξωτερικοί σύνδεσμοι 




Κατηγορία:Σέρβοι τραγουδιστές
Κατηγορία:Συμμετέχοντες στο διαγωνισμό τραγουδιού Eurovision με τη Σερβία
Κατηγορία:Διαγωνισμός Τραγουδιού Eurovision 2008
Κατηγορία:Συμμετέχοντες στη Eurovision